Georgijevski kalmistu kohale on rajatud park, kuid Takkinite maja oli 1987. a seisuga alles. Gontšarovid jäid sellest ilma, sest kellegi kogemata valesti koostatud testamendi järgi läks maja võõraste kätte. Gontšarovide järglased löödi majast välja ja nagu mu vanaemale räägiti, olid võõrad maja pooleldi rüüstanud, mis tähendas ümber ehitama hakanud. Seepeale nentis vanaema, et õiglus on olemas ja vanemate patud nuheldakse laste kätte, mis sest et sedapuhku lasi loodus neil 70 aastat karistust oodata. Tolsamal 1987. aastal leidsin Livoonia küla Takkingute Eestisse tagasipöördunud järglased üles, nii et vanaema jõudis nendega vahetada mõned kirjad ja leidis üllatavalt palju ühist. Tegime vanaemaga nalja, et ehk sunnib saatus mind juba sellepärast Eestisse elama tulema, et Kristofi võetud perekuld suguvõsale kuidagi tagasi tuua, ja kuna see on siiani leidmata, siis tuleb tasuda iseendaga.